ከኢፌዴሪ የሰላም ሚኒስቴር በወቅታዊ ጉዳይ ላይ የተሰጠ መግለጫ
ባሕር ዳር፡ ጥቅምት 26/2013 ዓ.ም (አብመድ) ሃገራችን ኢትዮጵያ አሁን የምትገኝበት የለውጥ ጉዞ በህዝቦች መስዕዋትነት የተገኘና ለቀጣይነቱም ሰፊው የኢትዮጵያ ህዝብ ይሁንታን ያገኘ መሆኑ ለአፍታም የሚዘነጋ አይደለም፡፡ የህዝቡ ፍላጎት ገንፍሎ ያመጣውን ለውጥ ከመቀብል ይልቅ ለውጡን ለማደናቀፍ ባለፉት ሁለት ዓመታት ጊዜ ውስጥ መጠነ ሰፊ ጸረ ለውጥ እንቅስቃሴዎች ሲካሄዱ ቆይተዋል፤ በዚህም የንጹሃን ዜጎች ሕይወት ተቀጥፏል፤ የህዝብና የሃገር ሃብት እንዲወድም ተደርጓል፡፡በዚህ እኩይ ተግባር ውስጥ በቀጥታም ሆነ በተዘዋዋሪ መንገድ የህወሓት ጽንፈኛ ቡድን እጅ በመኖሩ ዜጎች በመንግስት ላይ ያላቸውን እምነት እንዲያጡ በማድረግ ሃገራችን አሁን ያለችበትን የለውጥ ጉዞ በማደናቀፍና ወደ ማያባራ የእርስ በእርስ ጦርነት እንድትገባና በመጨረሻም እንድትፈራርስ እና ዜጎቿም በድህነትና በጦርነት ውስጥ እንዲኖሩ ለማድረግ ያለመ ነው፡፡የዚህ ችግር ዋንኛ ማሳያ በትግራይ ህዝብ ጉያ የመሸገው ቡድን የሃገርን ዳር ድንበር በተለይም የትግራይን ህዝብ በመጠበቅ ላይ ያለውን እንዲሁም የሀገር ክብርና ኩራት በሆነው በሰሜን እዝ የመከላከያ ሰራዊት ላይ ጥቃት በማድረስ በራስ ወገን ላይ ታሪክ የማይረሳው አሳፋሪ የሀገር ክህደት ፈጽሟል፡፡ በመሆኑም መንግስት የተጣለበትን ሕግ የማስከበርና ሃገራዊ አንድነትን የማስጠበቅ ሕዝባዊና ሃገራዊ ኃላፊነቱን ለመወጣት እርምጃዎችን በተጠናከረ መንገድ መውሰድ ጀምሯል፡፡